Κωνσταντίνος Κότσαρης

Το ξεκίνημα

Ξεκίνησε να παίζει ποδόσφαιρο σε ηλικία έξι ετών στην ακαδημία του Ρότσα στα Σπάτα, αλλά τότε δεν αγωνιζόταν ως γκολκίπερ. Σταμάτησε για τρία-τέσσερα χρόνια πριν ενταχθεί στις ακαδημίες του Αήττητου Σπάτων όπου έμεινε μέχρι την ηλικία των 11 ετών και συγκεκριμένα το καλοκαίρι του 2007 όταν και προτάθηκε στον Παναθηναϊκό από τους τότε προπονητές του στον Αήττητο, Προκόπη Καραγιάννη και Πέτρο Τσιγγούλη με τους οποίους ακόμα διατηρεί εξαιρετική σχέση.
Ο τότε προπονητής τερματοφυλάκων της ακαδημίας του Παναθηναϊκού, Παναγιώτης Αγριογιάννης, και νυν προπονητής τερματοφυλάκων του Ολυμπιακού, ήταν αυτός που τον επέλεξε μαζί με τον τεχνικό του συγκεκριμένου γκρουπ της πράσινης ακαδημίας τότε, Άρη Κυριαζή. Τεχνικός διευθυντής της ακαδημίας του τριφυλλιού εκείνη την εποχή ήταν ο Νίκος Κόβης.
Από την πρώτη στιγμή, ο Κότσαρης έγινε βασικός στα τμήματα υποδομών του Παναθηναϊκού παίζοντας σε Παίδες, Έφηβους και Νέους ενώ παράλληλα έγινε μέλος και των αντίστοιχων εθνικών ομάδων αξιοποιώντας το ταλέντο του. Σε ματς της Εθνικής Ελλάδος τον εντόπισαν και κάποιοι σκάουτ της Ρόμα, όταν ήταν 17 ετών και θέλησαν να τον δοκιμάσουν, ώστε να δουν αν θα προχωρήσουν στην απόκτηση του. Η απάντηση των "πράσινων", όμως, για δοκιμή ήταν αρνητική, ενώ εν συνεχεία ο νεαρός γκολκίπερ αντιμετώπισε κι ένα πρόβλημα υγείας, με αποτέλεσμα το όλο θέμα να μην προχωρήσει.

Παναθηναϊκός

Τον Μάρτιο του 2014, πριν συμπληρώσει το δέκατο όγδοο έτος της ηλικίας του, υπέγραψε το πρώτο του επαγγελματικό συμβόλαιο με το τριφύλλι, το οποίο είχε τριετή διάρκεια και συγκεκριμένα έληγε το καλοκαίρι του 2017. Αξιοσημείωτο πως το πρώτο επαγγελματικό του συμβόλαιο το υπέγραψε με το Νίκο Νταμπίζα σε ρόλο τεχνικού διευθυντή του Παναθηναϊκού, τον άνθρωπο που και φέτος έχει τα ηνία του ποδοσφαιρικού τμήματος, και προπονητή τον Γιάννη Αναστασίου.
Το καλοκαίρι του 2014, πήρε για πρώτη φορά μέρος σε προετοιμασία της επαγγελματικής ομάδας του Παναθηναϊκού, ακολουθώντας την αποστολή στην Πολωνία. Ο Γιάννης Αναστασίου δεν υπολόγιζε τότε στον Καπίνο που είχε άδεια λόγω της παρουσίας του στην Εθνική και τους Κοτσόλη, Ταμπάκη πλαισίωσε ο 18χρονος τότε Κότσαρης.Η πρώτη του παρουσία ως παίκτης της πρώτης ομάδας, έστω και σε φιλικό, έγινε στο παιχνίδι εκείνου του καλοκαιριού κόντρα στην Άκρα Γκντίνια στις 9 Ιουλίου με τον Κότσαρη να παίζει για 28 λεπτά στην αναμέτρηση. Σε εκείνο το παιχνίδι, το οποίο είχε λήξει 1-0 είχε αντικαταστήσει τον Κοτσόλη. 
Το επίσημο ντεμπούτο του με το τριφύλλι στο στήθος πραγματοποιήθηκε στις 8 Ιανουαρίου 2015 με τον Γιάννη Αναστασίου να τον χρησιμοποιεί ως βασικό στην αναμέτρηση με τα Χανιά για το Κύπελλο. Ένα παιχνίδι που είχε λήξει ισόπαλο 2-2.
Το καλοκαίρι του 2016, ένα χρόνο πριν τη λήξη του πρώτου του συμβολαίου, ο Κότσαρης ο οποίος λίγες μέρες νωρίτερα είχε δεχθεί πρόταση για να πάρει μεταγραφή στην Ομόνοια του Νίκου Νταμπίζα, υπέγραψε ανανέωση συμβολαίου έως το καλοκαίρι του 2018. Γι' αυτό και λίγες μέρες αργότερα ο νεαρός κίπερ μετά από εισήγηση των Αγριογιάννη και Νταμπίζα παραχωρήθηκε ως δανεικός στον κυπριακό σύλλογο.

Δανεικός στην Ομόνοια

Στη θητεία του στον σύλλογο της Κύπρου στάθηκε άτυχος καθώς στα τέλη Σεπτέμβρη του 2016 σε μια προπόνηση, υπέστη εξάρθρωση ωμοπλάτης και έμεινε εκτός αγωνιστικής δράσης για τέσσερις μήνες. Μάλιστα τότε έπειτα από συνεννόηση των Νταμπίζα και Ζιλμπέρτο Σίλβα είχε κάνει την εγχείριση και την αποκατάσταση του στον Παναθηναϊκό.

Επιστροφή στον Παναθηναϊκό

Το καλοκαίρι του 2017 επέστρεψε στον Παναθηναϊκό και την περσινή σεζόν ήταν μέλος της τριάδας των γκολκίπερ του τριφυλλιού μαζί με τους Βλαχοδήμο, Διούδη. Ακολούθησε κανονικά την προετοιμασία της πρώτης ομάδας, έπαιξε και σε φιλικά παιχνίδια, αλλά δεν πήρε χρόνο συμμετοχής σε επίσημο ματς τη σεζόν 2017-18. Τη σεζόν 2018-2019 μετείχε και πάλι κανονικά στην προετοιμασία, ξεκινώντας αυτή τη φορά ως το "νούμερο 2" πίσω από τον Σωκράτη Διούδη. Στα φιλικά που έπαιξε δεν τα πήγε τόσο καλά, κυρίως λόγω του ότι ακόμα δεν είχε αρκετά επίσημα παιχνίδια στα πόδια του. Αυτό, όμως, δεν έκανε τους πράσινους να χάσουν την εμπιστοσύνη προς το πρόσωπο του. Το αντίθετο μάλιστα. Γι' αυτό και λίγες μέρες μετά την επιστροφή του τριφυλλιού από το εξωτερικό, του προτάθηκε νέο συμβόλαιό. Ο Κότσαρης μετά από διαπραγματεύσεις που κράτησαν κάποιες μέρες είπε "ναι" και στις 25 Αυγούστου 2018 ανανέωσε το συμβόλαιο του για άλλα τρία χρόνια. Το πρώτο του παιχνίδι με τον Παναθηναϊκό για τη σεζόν 2018-2019 ήταν το ματς Κυπέλλου με τον Παναιτωλικό στο Αγρίνιο που έληξε με νικητή τους "πράσινους" με 1-0 και τον Κότσαρη να πραγματοποιεί μια ομολογουμένως καλή εμφάνιση. Αυτή, μάλιστα, ήταν και η μοναδική του παρουσία, πριν πέσει στα βαθιά στις 11 Νοεμβρίου 2018, στην  στην εκτός έδρας αναμέτρηση του Παναθηναϊκού με τον Ολυμπιακό για το ελληνικό πρωτάθλημα που έληξε 1-1. Το ντεμπούτο του στην Super League έγινε στον εν λόγω αγώνα έπειτα από τον σοβαρό τραυματισμό του βασικού τερματοφύλακα Σωκράτη Διούδη στο 49ο λεπτό του ντέρμπι. Ο Κότσαρης βοήθησε με τις επεμβάσεις του να πάρει ο Παναθηναϊκός τον βαθμό. Μετά από το τέλος της αναμέτρησης αυτής ήταν και στην τετράδα των ποδοσφαιριστών που κληρώθηκε να περάσει από ντόπινγκ κοντρόλ μαζί με τους Κολοβέτσιο, Χασάν και Μπουχαλάκη.

Διεθνής Καριέρα

Παράλληλα με την παρουσία του στον Παναθηναϊκό, ο Κότσαρης είναι ο βασικός τερματοφύλακας της Εθνικής Ελπίδων και συμμετείχε στις αναμετρήσεις για την προκιματική φάση του Euro 2019. Είχε σταθεί άτυχος στο πρώτο παιχνίδι με τους Κροάτες και είχε γίνει αναγκαστική αλλαγή λόγω τραυματισμού. Στον αγώνα με αντίπαλο τη Λευκορωσία ήταν και αρχηγός του αντιπροσωπευτικού συγκροτήματος.
Επίσης, έχει υπάρξει διεθνής και με μικρότερες ηλικιακές κατηγορίες της Εθνικής Ελλάδος (Κ17, Κ18, και Κ19).